**UPRAVA ZA ZAŠTITU KULTURNE BAŠTINE MINISTARSTVA KULTURE I MEDIJA REPUBLIKE HRVATSKE**

**GODIŠNJAK ZAŠTITE SPOMENIKA KULTURE HRVATSKE**

Upute autorima za objavljivanje članaka u časopisu

GODIŠNJAK ZAŠTITE SPOMENIKA KULTURE HRVATSKE

Poziv autorima na suradnju je stalno otvoren, a uredništvo prima isključivo neobjavljene rukopise i prihvaća tekstove koji svojom kvalitetom udovoljavaju znanstvenim odnosno stručnim standardima časopisa i imaju besprijekoran jezični standard. Uredništvo može odbiti članak bez vanjske recenzije ako smatra da je tema članka izvan fokusa časopisa, ako je već prihvatio za objavu članak s istom temom, ako je članak loše kvalitete ili ako ne udovoljava zahtjevima slanja članka u časopis. Jednom prihvaćen članak obvezuje autora da isti rad ne smije objaviti drugdje bez dozvole uredništva, a i tada samo uz podatak o tome gdje je članak objavljen prvi put.

Uredništvo osigurava najmanje dvije neovisne recenzije. Uredništvo autore neće upoznati s imenima recenzenata, a i sami recenzenti moraju voditi računa o povjerljivosti i svojem pravu na anonimnost. Na recenziju se šalju samo cjeloviti tekstovi, a rukopisi se ne vraćaju. Konačnu odluku o kategorizaciji rada donosi uredništvo uzimajući u obzir mišljenja recenzenata. U slučaju da recenzenti oprečno kategoriziraju neki tekst, uredništvo rad šalje na treću neovisnu recenziju.

Uredništvo autora obavještava o provedenom recenzentskom postupku i eventualnim dopunama ili ispravcima koje je autor obvezan unijeti prije konačnog prihvaćanja članka za objavljivanje. Autor je obvezan postupiti prema primjedbama recenzenata i uredništva i završni tekst dostaviti u dogovorenom roku. U krajnjem slučaju postoji mogućnost odgode objavljivanja za idući broj.

Uredništvo zadržava pravo objavljivanja i članaka većih od 24 kartice ili njihovog objavljivanja unutar *Male biblioteke Godišnjaka zaštite spomenika kulture Hrvatske*.

Ministarstvo kulture osigurava lekturu i korekturu članaka te prijevod duljeg sažetka na engleski jezik. Troškove izrade slikovnih priloga i naknade za prava na objavljivanje u ustanovama u zemlji i inozemstvu podmiruju autori sami. Članci se ne honoriraju, a autor dobiva jedan besplatni primjerak časopisa.

1. **TEHNIČKE UPUTE**

Prihvaćeni članak se u digitalnom obliku dostavlja na e-mail adrese:

[Visnja.Bralic@min-kulture.hr](mailto:Visnja.Bralic@min-kulture.hr); [godisnjak-zskh@min-kulture.hr](mailto:godisnjak-zskh@min-kulture.hr)

**Oblikovanje članka**:

* Tekst treba biti napisan u Word dokumentu, fontom *Times New Roman* 12 i proredom 1,5.
* Uz naslov rada navesti ime i prezime autora, puni naziv institucije, adresu, te e-mail adresu.
* Uz kratki uvodni sažetak s općim prikazom teme (do pola kartice), navesti  
  ključne riječi (6-8).
* Dulji sažetak (1-3 kartice) bit će preveden na engleski jezik,
* Opseg članka s bilješkama treba biti do 24 kartice teksta (43200 znakova), no manja odstupanja su prihvatljiva.
* Članak ne formatirati ni grafički uređivati.
* U tekstu se koriste navodni znakovi „....“; a navodi unutar navoda obilježavaju se jednostrukim navodnim znakovima: '...'.
* Dulji citati pišu se u tekstu u kurzivu, bez navodnih znakova.
* Strani nazivi, nazivi umjetničkih djela, publikacija, izložbi i slično u tekstu se pišu u kurzivu, npr.: ...prikaz *putta* bez krila; ...oltarna pala *Sveta Obitelj*; ...u katalogu *Zlatno doba Dubrovnika*,...
* Riječi 'godina' i 'stoljeće' pišu se cijelim riječima, a ne kraticama g. ili st.

**Bilješke**:

* Brojčana oznaka za bilješke umeće se u tekstu iza interpunkcijskih znakova, npr.: ... alegorija Venecije u poslijetridentskom razdoblju.1
* Bilješke se pišu veličinom fonta 10 i jednostrukim proredom te se umeću na dnu stranice (*footnote*).
* U bilješci se citirani radovi i izvori navode u skraćenom obliku.
* Za navode koji se često ponavljaju u bilješkama mogu se koristiti kratice; u prvom navođenju: Konzervatorski odjel u Rijeci – Fototeka (dalje KO RI-F), pri ponavljanjima se navodi samo kratica.
* Bilješka koja slijedi odmah nakon prvog navođenja glasi:Isto, 51.
* Točka iza godine piše se bez obzira slijedi li je drugi interpunkcijski znak, npr.: 1580., 1667.).

**Ilustracije:**

* Fotografije i (ili) nacrti redoslijedom koji slijedi tekstprilažu seu posebnoj mapi (folderu) s imenom i prezimenom autora. Prihvaćaju se samo profesionalni skenovi ili digitalne fotografije u .jpg ili .tiff formatu, rezolucije od 300 dpi (točaka po inču), u dimenzijama prikladnim za objavljivanje (širine 15 do 20 cm). Nacrti trebaju biti u .pdf formatu. Broj ilustracija ne smije biti veći od broja kartica teksta.

1. **UPUTE ZA NAVOĐENJE LITERATURE I IZVORA**

U bilješkama se navode skraćenice citiranih radova koji se u cijelosti donose na kraju teksta u popisu literature i izvora.

Kada publikacija ima do tri autora, navode se sva tri. Ukoliko se upućuje na publikaciju s više od tri autora dovoljno je staviti ime prvoga uz dodatak [et. al.].

1. **KNJIGA**

**Navođenje u popisu literature:**

PREZIME, IME AUTORA, *naslov publikacije*, mjesto izdanja, godina izdanja

***Primjer:***

PETRICIOLI, IVO, *Tragom srednjovjekovnih umjetnika*, Zagreb, 1983.

***Navođenje u bilješci:***

PETRICIOLI, IVO, 1983., 27.

1. **RAD U ZBORNIKU RADOVA, POGLAVLJE U UREDNIČKOJ KNJIZI ILI TEKST U KATALOGU IZLOŽBE**

**Navođenje u popisu literature:**

PREZIME, IME AUTORA, Naslov: podnaslov rada, poglavlja ili priloga, *Naslov: podnaslov publikacije*, (ur. ili prir.) ime i prezime urednika ili priređivača, mjesto izdanja: izdavač, godina izdanja, brojevi stranica rada, poglavlja ili priloga.

***Primjeri:***

FORTINI BROWN, PATRICIA, Ritual Geographies in Venice’s Mediterranean Empire, *Rituals of Politics and Culture in Early Modern Europe: Essays in Honour of Edward Muir*, (ur.) Mark Jurdjevic, Rolf Strøm-Olsen, Toronto: Centre for Reformation and Renaissance Studies, 2016., 43-89.

***Navođenje u bilješci:***

FORTINI BROWN, PATRICIA,, 2016., 67-81.

REPANIĆ-BRAUN, MIRJANA, Slikarstvo, štukature i djela umjetničkog obrta, *Akademska crkva sv. Katarine u Zagrebu*, (ur.) Katarina Horvat-Levaj, Zagreb: Institut za povijest umjetnosti, 2011., 203-309.

***Navođenje u bilješci:***

REPANIĆ-BRAUN, MIRJANA,2011., 203-232.

MARUŠEVSKI, OLGA, Herman Bollé – arhitekt, restaurator i obrtnik, *Historicizam u*

*Hrvatskoj,* (ur.)Vladimir Maleković, katalog izložbe, sv. I, Zagreb: Muzej za umjetnost i obrt, 2000., 53–61.

***Navođenje u bilješci:***

MARUŠEVSKI, OLGA, 2000., 55.

1. **ČLANAK U ČASOPISU**

**Navođenje u popisu literature:**

PREZIME, IME AUTORA, naslov članka, *naslov časopisa,* godište ili volumen (godina) broj/sveščić, stranice cijelog članka

***Primjeri:***

LUČIĆ, BRANKO, Obnova Sorkočevićeva ljetnikovca u Rijeci Dubrovačkoj, *Godišnjak zaštite spomenika kulture Hrvatske,* 1 (1975.), 111-115.

***Navođenje u bilješci:***

LUČIĆ, BRANKO, 1975., 111-112.

ALBANEŽE, NIKOLA; VOKIĆ, DENIS; MUDRONJA, DOMAGOJ, Multidisciplinarna

provjera autentičnosti slike Josipa Račića *Portret žene s kravatom*, *Godišnjak zaštite*

*spomenika kulture Hrvatske,* 35 (2011.), 209-218.

***Navođenje u bilješci:***

ALBANEŽE, NIKOLA; VOKIĆ, DENIS; MUDRONJA, DOMAGOJ, 2011., 211.

1. **ČLANAK U NOVINAMA**

**Navođenje u popisu literature:**

PREZIME, IME AUTORA, naslov članka*:* podnaslov, *Naslov novina: podnaslov*, godište/broj (datum izdanja novina.), brojevi stranica članka.

***Primjer:***

FISCHER, LUDWIG HANNS, Die Restaurirung und Freilegung des Diocletian-Palastes in Spalato, *Neue Freie Presse*, 32188 (30. 7. 1898.), 4.

***Navođenje u bilješci:***

FISCHER, LUDWIG HANNS, 1898., 4.

1. **NATUKNICE U LEKSIKONIMA I ENCIKLOPEDIJAMA**

PREZIME, IME AUTORA, Naslov članka, *Naslov: podnaslov publikacije*, broj sveska (ako je riječ o višesveščanom djelu), (ur. ili prir.) ime i prezime urednika ili priređivača, izdavač, mjesto izdanja, godina izdanja, brojevi stranica natuknice.

***Primjer:***

JURČIĆ-TATOMIR, ZRINKA [Z. Ju.], Krizman, Tomislav, *Enciklopedija hrvatske umjetnosti*, sv. 1, (ur.) Žarko Domljan, Zagreb: Leksikografski zavod Miroslava Krleže, 1995., 478.

***Navođenje u bilješci:***

JURČIĆ-TATOMIR, ZRINKA, 1995., 478.

FUČIĆ, BRANKO [BF], Krunidba Bogorodice, (ur.)Anđelko Badurina, *Leksikon ikonografije, liturgije i simbolike zapadnog kršćanstva*, Zagreb: Kršćanska sadašnjost, 2006. [1979.], 397-398.

***Navođenje u bilješci:***

FUČIĆ, BRANKO, 2006., 397.

1. **NAVOĐENJE ARHIVSKIH I DOKUMENTACIJSKIH IZVORA**

Naziv arhiva/imatelja, Arhivski fond, *serija i podserija (po mogućnosti i njezin naziv i broj)*, broj kutije i sveska, stranica i list (folij).

***Primjeri:***

Hrvatski državni arhiv, Zemaljska vlada – Unutarnji odjel Reg.razd. 1894.-1896., razdjel XIV, kut. 1748, br. 49827/1894.

***Prvo citiranje u bilješkama:***

Hrvatski državni arhiv (dalje: HR-HDA), Zemaljska vlada – Unutarnji odjel (ZV-UO), Reg.razd. 1894.-1896., razdjel XIV, kut. 1748, br. 49827/1894.

***Daljnja citiranja:***

HR-HDA, (ZV-UO), Reg.razd. 1894.-1896., razdjel XIV, kut. 1748, br. 49827/1894.

Hrvatski državni arhiv, fond Isusovački samostan Varaždin, *Elenchus actorum collegii Varasdinensis,* fasc. 7, no. 3.

***Prvo citiranje u bilješkama:***

Hrvatski državni arhiv (dalje: HR-HDA), fond Isusovački samostan Varaždin (dalje: ISV), *Elenchus actorum collegii Varasdinensis,* fasc. 7, no. 3.

***Daljnja citiranja:***

HR-HDA, ISV, *Elench. actor.*, fasc. 7, no. 3.

Državni arhiv u Dubrovniku, *Acta Consilii Rogatorum*, 131.

***Prvo citiranje u bilješkama:***

Državni arhiv u Dubrovniku (dalje DAD), *Acta Consilii Rogatorum* (dalje *Cons. Rog*.) 131, fol. 11v-12r.

***Daljnja citiranja:***

DAD, *Cons. Rog*., 131, fol. 13v-14r.

**Dokumentacijski izvori:**

Naziv imatelja gradiva, PREZIME, IME AUTORA (ako je poznat), Naslov: podnaslov rada ili naziv dokumenta, tehnička jedinica gradiva (svežanj, kutija, knjiga, fascikl, mapa), stranica.

***Primjeri:***

Hrvatski restauratorski zavod, Informacijsko-dokumentacijski odjel, PETAR PUHMAJER, *Kursalon u Lipiku. Elaborat konzervatorsko-restauratorskih istraživanja,* 2009.

***Prvo citiranje u bilješkama:***

Hrvatski restauratorski zavod, Informacijsko-dokumentacijski odjel (dalje HRZ – IDO), PETAR PUHMAJER, *Kursalon u Lipiku. Elaborat konzervatorsko-restauratorskih istraživanja,* 2009.

***Daljnja citiranja:***

HRZ – IDO, PETAR PUHMAJER, 2009., 12-15.

Ministarstvo kulture i medija – Konzervatorski odjel u Splitu, Rješenje o utvrđivanju svojstva kulturnoga dobra, Klasa: 612-08/10-06/0146; Ur.broj: 532-04-01-01/4-10-1, od 11.5.2010.

***Prvo citiranje u bilješkama:***

Ministarstvo kulture i medija – Konzervatorski odjel u Splitu (dalje MKM – KO ST), Rješenje o utvrđivanju svojstva kulturnoga dobra, Klasa: 612-08/10-06/0146; Ur.broj: 532-04-01-01/4-10-1, od 11.5.2010.

***Daljnja citiranja:***

MKM – KO ST, Rješenje, 2010.

1. **NAVOĐENJE INTERNETSKIH IZVORA**

PREZIME, IME AUTORA, Naslov teksta, *Naslov internetske publikacije*, datum nastanka/posljednje izmjene, internetska adresa (datum pristupa).

***Primjeri:***

MINOZZI, MARINA, SORRENTINO, MARIA ASSUNTA, Religious orders and their function in transmitting the language of the Counter-Reformation, *Reformation and Counter-Reformation. Ad maiorem Dei gloriam (To the greater glory of God): Re-creating the Sacred “with the mind’s eye”*, online izložba, Museum With No Frontiers, <http://baroqueart.museumwnf.org/exhibitions/BAR/Reformation/index.php> [6. veljače 2019.]

***Navođenje u bilješci:***

MINOZZI, MARINA, SORRENTINO, MARIA ASSUNTA, online izložba, Museum With No Frontiers.

*Insegne araldiche, Basegi – Baslegi*, Biblioteca Estense Universitaria, Modena, <http://bibliotecaestense.beniculturali.it/info/img/insegne.html> (3. veljače 2021.)

PROKOP, URSULA *Eduard Zotter*, 1.11.2005., <http://www.architektenlexikon.at/de/720.htm>

(15. 5. 2017. )

***Navođenje u bilješci:***

PROKOP, URSULA, 2005.

1. **OZNAČAVANJE SLIKOVNIH PRILOGA**

Slikovne priloge označiti rednim brojevima i povezati s legendom. Navedite poželjnu dimenziju ilustracije (veća, srednja, manja).

**Poziciju ilustracije u tekstu** označiti odgovarajućim brojem u zagradi npr.: (sl. 1, 2 ), (sl. 7-9).

**Legende** ispisati na kraju teksta i označiti ih arapskim brojevima, bez zagrada ili točaka. Navesti autora i/ili izvor.

**Primjeri:**

15 Pogled na glavno pročelje (foto: M. Zorić, MKM-FKB, 2003.)

***Za reprodukcije umjetnina:***

12 Nicola Grassi, *Navještenje sa sv. Augustinom i sv. Ivanom Nepomukom, sv. Franjom Paulskim i sv. Petrom iz Alcantare*, 1740.-1745. Krk, Sakralna zbirka u crkvi sv. Kvirina (foto: Lj. Gamulin, Fototeka HRZ, Zg, 2012.)